
Text rozhodnutia
Súd: Krajský súd Banská Bystrica Spisová značka: 13Co/652/2015 Identifikačné číslo súdneho spisu: 6315200053 Dátum vydania rozhodnutia: 31. 08. 2015 Meno a priezvisko sudcu, VSÚ: JUDr. Ferdinand Zimmermann ECLI: ECLI:SK:KSBB:2015:6315200053.1 Uznesenie Krajský súd v Banskej Bystrici ako súd odvolací v právnej veci navrhovateľa: Friendly Finance Slovakia, s. r. o., Hlavná 104, Košice, IČO: 47 243 368, zastúpený Mgr. Henrichom Schindlerom, advokátom, Janka Kráľa 7, Banská Bystrica, proti odporkyni: O. O., rodená O., nar. XX. XX. XXXX, bytom Z., L. I. XXXX/XX, o zaplatenie 216,11 € s prísl., na odvolanie odporkyne proti rozsudku Okresného súdu Brezno č. k. 1C/6/2015-47 zo dňa 10. 06. 2015, takto r o z h o d o l : Odvolanie odporkyne odmieta. o d ô v o d n e n i e : Napadnutým rozsudkom okresný súd uložil odporkyni zaplatiť navrhovateľovi sumu 131,11 € spolu s úrokom z omeškania vo výške 5,25 % ročne od 10. 01. 2014 do zaplatenia zo sumy 131,11 € v lehote do troch dní od právoplatnosti rozhodnutia. V prevyšujúcej časti bol návrh zamietnutý. Odporkyňa bola zaviazaná nahradiť navrhovateľovi trovy konania spočívajúce v zaplatenom súdnom poplatku vo výške 3,53 € a v trovách právneho zastúpenia vo výške 11,95 € na účet právneho zástupcu navrhovateľa, všetko v lehote 3 dní od právoplatnosti rozhodnutia. Odporkyňa podala proti rozsudku okresného súdu odvolanie dňa 09. 07. 2015, ktoré však adresovala Okresnému súdu Banská Bystrica. Podľa ust. § 204 ods. 1 OSP odvolanie sa podáva do 15 dní od doručenia rozhodnutia na súde, proti rozhodnutiu ktorého smeruje. Rozsudok okresného súdu bol odporkyni doručený dňa 26. 06. 2015, to znamená, že posledný deň lehoty na podanie odvolania uplynul odporkyni dňa 11. 07. 2015. Podľa ust. § 57 ods. 1 OSP do plynutia lehoty sa nezapočítava deň, keď došlo ku skutočnosti určujúcej začiatok lehoty. Podľa ods. 2 citovaného paragrafu lehoty určené podľa týždňov, mesiacov alebo rokov končia sa uplynutím toho dňa, ktorý sa svojím označením zhoduje s dňom, kedy došlo ku skutočnosti určujúcej začiatok lehoty a ak ho v mesiaci niet, posledným dňom mesiaca. Ak koniec lehoty pripadne na sobotu, nedeľu alebo sviatok, je posledným dňom lehoty najbližší pracovný deň. Vzhľadom k citovanému zákonnému ustanoveniu, posledný deň lehoty kedy mohla odporkyňa podať odvolanie bol deň 13. 07. 2015 čo bol pondelok. Odporkyňa síce podala odvolanie na pošte dňa 09. 07. 2015 toto však neadresovala Okresnému súdu Brezno, ale Okresnému súdu Banská Bystrica. Okresný súd Banská Bystrica odoslal odvolanie následne súdu, na ktorom mala odporkyňa podať odvolanie t. j. Okresnému súdu Brezno a tomuto odvolanie došlo dňa 16. 07. 2015. Je zjavné, že odvolanie na Okresný súd Brezno došlo po uplynutí 15 dňovej lehoty na podanie odvolania. Podľa ust. § 218 ods. 1 písm. a) OSP, odvolací súd odmietne odvolanie, ktoré bolo podané oneskorene. Odvolanie bolo podané príslušnému Okresnému súdu Brezno oneskorene a preto krajský súd rozhodol tak ako znie enunciát tohto uznesenia. O veci senát odvolacieho súdu rozhodol pomerom hlasov členov senátu 3 : 0. Poučenie: Proti tomuto uzneseniu odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSBB:2015:6315200053.1 (dáta aktuálne k 10. 11. 2026). Záväzné je znenie zverejnené súdom.




